贈筆工安伋
作者：呂本中
朝代：宋

paragraphs: 昔人三年學屠龍，技成不試身已窮。
安生不願洴澼封，嗜好乃與屠龍同。
使世淬礪磨其鋒，側出逆曳求新功。
伋也中立無適從，随所欲用吾能供。
歙溪孕石南山松，四方萬里時一逢。
病夫乍閑百念空，敗毫破管塵埃蒙。
明窗浄几聊從容，眼無列宿羅心胸。
使汝得見文章公，展卷略書吾已慵。